CELEX: 62009CN0050
Language: bg
Date: 2009-02-04 00:00:00
Title: Дело C-50/09: Иск, предявен на 4 февруари 2009 г. — Комисия на Европейските общности/Ирландия

4.4.2009   
            
            
               BG
            
            
               Официален вестник на Европейския съюз
            
            
               C 82/19
            
         Иск, предявен на 4 февруари 2009 г. — Комисия на Европейските общности/Ирландия
   (Дело C-50/09)
   (2009/C 82/35)
   Език на производството: английски
   Страни
   
      Ищец: Комисия на Европейските общности (представители: P. Oliver, C. Clyne, J.-B. Laignelot)
   
      Ответник: Ирландия
   Искания на ищеца
   да се установи, че:
   
               —
            
            
               като не е транспонирала член 3 от изменената Директива 85/337/ЕИО на Съвета (1) относно оценката на въздействието на някои публични и частни проекти върху околната среда,
            
         
               —
            
            
               като не гарантира, че изискванията на членове 2, 3 и 4 от тази директива ще бъдат спазени изцяло когато едновременно ирландските органи по териториалното устройство и Агенцията за защита на околната среда имат правомощия за вземането на решение по даден проект,
            
         
               —
            
            
               като изключва работите по събаряне и разрушаване от обхвата на законодателството си, с което транспонира тази директива,
               Ирландия не е изпълнила задълженията си по тази директива.
            
         
               —
            
            
               да се осъди Ирландия да заплати съдебните разноски.
            
         Правни основания и основни доводи
   Липса на транспониране на член 3 от Директивата
   Комисията твърди, че раздел 173 от Правилника за териториално устройство и развитие от 2000 г., който изисква органите по териториалното устройство да вземат предвид декларацията относно последиците за околната среда и получената от консултираните лица информация, препраща към задължението по член 8 от директивата да се вземе под внимание събраната съгласно членове 5, 6 и 7 от директивата информация. Становището на Комисията е, че раздел 173 не отговаря на по-широкото задължение по член 3 от директивата да се гарантира, че оценката на въздействието върху околната среда определя, описва и оценява всички посочени в тази разпоредба въпроси.
   Що се отнася до членове 94, 108 и 111 от Правилника за териториалното устройство и развитие от 2001 г. и приложение 6 към него, Комисията отбелязва следното: Член 94 във връзка с приложение 6.2(b) определя информацията, която декларацията относно последиците за околната среда трябва да съдържа. Това е препращане към информацията, която предприемачът трябва да представи съгласно член 5 от директивата, ето защо трябва да се разграничава от декларацията относно последиците за околната среда, която е общ процес на оценяване. Членове 108 и 111 изискват органите по териториалното устройство да преценят съответствието на декларацията относно последиците за околната среда. Комисията счита, че тези разпоредби препращат към член 5 от директивата, но не заместват транспонирането на член 3 от директивата. Информацията, която трябва да се предостави от предприемача е само част от оценка на въздействието на околната среда и разпоредбите, които се отнасят до такава информация не заместват регламентираното в член 3 задължение.
   Липса на изискване за истинска координация между органите
   Макар Комисията да не възразява по принцип срещу многоетапно вземане на решение или срещу разпределяне на отговорността за вземане на решение по един и същ проект между различни решаващи субекти, тя има притеснения относно точния начин, по който са очертани задълженията на различните решаващи субекти. Становището на Комисията е, че ирландското законодателство не съдържа задължение за решаващите субекти да координират ефективно действията си и поради това противоречи на членове 2, 3 и 4 от Директивата.
   Липса на прилагане на директивата по отношение на работите по събаряне и разрушаване
   Комисията застъпва становището, че когато са изпълнени другите посочени в директивата условия трябва да се извърши оценка на въздействието върху околната среда на работите по събаряне и разрушаване. Ирландия иска да освободи почти всички работи по събаряне и разрушаване от Правилника за териториалното устройство и развитие от 2001 г (приложение 2, част I, клас 50). Според твърдението на Комисията това очевидно противоречи на директивата.
   
      (1)  ОВ L 175, стp. 40; Специално издание на български език 2007 г., глава 15, том 1, стр. 174.